KIRJALLINEN KYSYMYS E-2099/99

esittäjä(t): Gilles Savary (PSE) komissiolle

(19. marraskuuta 1999)

Aihe: Al-Invest-ohjelma

Komissio käynnisti vuosiksi 19952000 Euroopan unionin ja Latinalaisen Amerikan taloudellista yhteistyötä koskevan ohjelman tarjotakseen molempien mantereiden eri alojen taloudellisille toimijoille mahdollisuuden luoda yhteyksiä ja tehdä yhteistyötä etenkin investointien, jakelusopimusten, teknologian vaihdon ja yhteisten hankkeiden sekä strategisten allianssisopimusten luomisen edistämiseksi. Komissio on ehdottanut Al-Invest-ohjelman jatkamista vuosiksi 20002004 paremmalla rahoituksella ja antanut ehdotuksensa Euroopan parlamentille. Ensimmäisellä ohjelmakaudella oli huomattavissa, että toimijoille suunnattujen tukien hallinnointi oli raskasta.

Kun otetaan kaikki tämä huomioon ja pyritään varmistamaan, että toimijoiden tarpeet ja asema otetaan todella huomioon, ja kun tiedetään, että Al-Invest-ohjelman uusi toimintaohjeisto on nyt komission osastojen tutkittavana, voisiko komissio antaa tarkennusta seuraaviin seikkoihin:

- Miten Euroopan komissio aikoo ottaa toimijat mukaan uuden Al-Invest-ohjelman toteuttamisen suunnitteluun?

- Voidaanko odottaa, että uudet viestintä- ja yhteistyöjärjestelyt toimijoiden kanssa ovat sujuvampia kuin ensimmäisellä Al-Invest-ohjelmajaksolla?

Christopher Pattenin komission puolesta antama vastaus

(6. joulukuuta 1999)

Kysymyksen ensimmäisen osan osalta komissio korostaa, että mikään ei korvaa suoraa yhteydenpitoa talouden toimijoihin. Tätä varten on järjestetty nk. Connect-kokouksia vuonna 1998 Lontoossa ja vuonna 1999 Barcelonassa. Näissä kokouksissa toimijat ovat voineet vaihtaa mielipiteitä komission kanssa noin kahden päivän ajan (sen lisäksi, että toimijoihin ollaan suorassa yhteydessä yritystapaamisia koskevien ehdotusten valmistelemiseksi kyseiset yritystapaamisethan ovat Connect-toiminnan keskeisin alue). Kussakin kokouksessa on voitu tasapainottaa kaikki tekniset, hallinnolliset ja taloudelliset tekijät, jotka kaikki ovat ratkaisevia ohjelman onnistumisen kannalta. Connect-kokous järjestetään vuosina 20002004 kunkin vuoden viimeisen neljänneksen aikana. Toimijoihin pidetään tarpeen mukaan suoria ja toimijakohtaisia yhteyksiä sähköpostitse ja kirjeitse. Lisäksi on toiminnassa WWW-sivu, jonka Intranet-osio (members only) on varattu toimijoille (www.al-invest.org). Tekninen sihteeristö, joka tarjoaa tuki- ja neuvontapalveluja toimijoille, jatkaa toimintaansa vuoden 2005 loppuun.

Kysymyksen toisen osan osalta komissio painottaa, että useita toimenpiteitä toteutetaan asteittain. Ensimmäisen toimenpiteenä Al-Investiin liittyvä erityinen vakiosopimus pidetään voimassa koko toisen vaiheen ajan (ensimmäisen vaiheen aikana sovelletun sopimuksen tapaan). Tämän osalta toimintaa on tarkastelu todellisissa oloissa vuoden 1998 lopusta, ja kyseisestä ajankohdasta lähtien komissio on myös toteuttanut tarvittavia toimenpiteitä maksuliikenteen nopeuttamiseksi ja saattamiseksi entistä säännöllisemmäksi. Lisäparannukset eivät ole myöskään poissuljettuja. Tekninen sihteeristö kiinnittää lisäksi erityistä huomiota siihen, että toimijat huolehtivat teknisten kertomuksensa ja rahoituskertomustensa antamisesta, jotta komission tarvitsisi mahdollisimman vähän pyytää lisätietoja tai tehdä hylkääviä päätöksiä. Erityisesti maksuajat ovat tätä nykyä hallinnassa. Toimintaehdotusten aikataulua pidennetään toimijoiden suostumuksella asteittain kolmella kuukaudella, siten että allekirjoitetun sopimuksen vastaanottamisen ja alakohtaisen tapaamisen ajankohdan välinen aika on riittävä valmistelujen suorittamiseksi asianmukaisesti.

Toimijat ovat antaneet suostumuksensa näihin eri toimenpiteisiin tänä vuonna järjestetyissä useissa tapaamisissa: eurooppalaiset toimijat (helmikuussa); latinalaisamerikkalaiset toimijat (kesäkuussa), ranskalaiset toimijat (syyskuussa Lillessä) sekä eurooppalaiset ja latinalaisamerikkalaiset toimijat (Connect-kokous lokakuussa Barcelonassa).